Suv parisi (film). Suv parisi ("") 28chi toʻliq metrajli Disney animatsion filmidir. 1989-yilda ekranlarga chiqarilgan. Walt Disney Feature Animations tomonidan ishlangan va Walt Disney Pictures tomonidan tarqatilgan. Filmda bosh qahramonlarga Jodi Benson, Christopher Daniel Barnes, Pat Carroll, Samuel E. Wright, Jason Marin, Kenneth Mars va Buddy Hackett ovoz bergan. Film Rotten Tomatoes saytida 93% ijobiy baholangan. Syujeti. Atlantika saltanati malikasi boʻlgan Ariel ismli 16 yoshli suv parisi insoniyat dunyosi bilan juda qiziqadi. U Eric ismli odam-shahzodaga bir koʻrishda oshiq boʻlib ham qoladi. Dengizda sodir boʻlgan toʻfon tufayli Eric boshchiligidagi kema suvga gʻarq boʻlganda, Ariel uni qutqarib, qirgʻoqqa olib borib qoʻyadi. Soʻngra, Ariel Ericning dunyosiga qoʻshilish yoʻlini izlaydi. Odamga aylanish orzusida Ariel Ursula ismli dengiz yalmogʻizining yoniga boradi. Biroq, Ursula unga shart qoʻyadi. Shartga koʻra, Ariel Ursulaga ovozini berishi kerak boʻladi. Shunda Ursula uni uch kun muddatga odamga aylantiradi. Agar Ariel shu uch kun ichida shahzodadan chin muhabbat boʻsasini olsa, bir umrga odamga aylanadi. Aksi boʻlsa, shu zahoti suv parisiga aylanib, bir umr Ursulaga xizmat qiladi. Ariel shartga rozi boʻladi.